Krapf ke eena ea ileng a qala ho ngola Seswahili ka mongolo oa Seroma ho e-na le ho se ngola ka mongolo o tloaelehileng oa Searabia. A mang a mabaka ao a ileng a fana ka ’ona ha a tlohela mongolo oa Searabia e ne e le hore “litlhaku tsa Searabia li tla thatafalla batho ba Europe” ba neng ba tla ithuta Seswahili hamorao le hore “mongolo oa Seroma o ne o tla nolofalletsa ‘Baahi ba moo ho ithuta lipuo tsa Europe.’” Ba bang ba ile ba tsoela pele ka mongolo oa Searabia ka lilemo tse ngata; likarolo tse ling tsa Bibele li ile tsa hatisoa ka oona. Leha ho le joalo, mongolo oa Seroma o hlile o nolofalelitse ba bangata hore ba ithute Seswahili. Ha ho pelaelo hore baromuoa ba bangata le batho ba bang ba ithutang Seswahili ba thaba haholo hore ebe ho ile ha etsoa phetoho ena.